संसद् सुचारू गर्न दलहरू बहुपक्षीय छलफलमा, मध्यमार्गी विकल्पहरू खोजिँदै
सत्तारुढ र विपक्षीदलहरूबीच तिक्तता चुलिएपछि प्रतिनिधि सभा र राष्ट्रिय सभाको  बिहीबारको बैठक केही समय सारेर सहमति खोज्न बहुपक्षीय छलफल भइरहेको छ । संसद् भवन नयाँ बानेश्वरमा सबै दलका नेताहरू  छन् । उनीहरुले आ-आफ्ना दल र फरक फरक दलका नेताहरूबीच अनौपचारिक संवाद गरिरहेका छन् ।
काठमाडौँ — सत्तारुढ र विपक्षीदलहरूबीच तिक्तता चुलिएपछि प्रतिनिधि सभा र राष्ट्रिय सभाको बिहीबारको बैठक केही समय सारेर सहमति खोज्न बहुपक्षीय छलफल भइरहेको छ । संसद् भवन नयाँ बानेश्वरमा सबै दलका नेताहरू छन् । उनीहरुले आ-आफ्ना दल र फरक फरक दलका नेताहरूबीच अनौपचारिक संवाद गरिरहेका छन् ।सभामुख देवराज घिमिरे र शीर्ष नेताहरू पनि छलफलमा छन् । दोस्रो र तेस्रो तहका नेताहरू पनि आपसी सहमति खोज्ने कोसिसमा छन् । नेताहरूका अनुसार कांग्रेसले कुनै हालतमा सहकारी छानबिन समिति गठन गर्नै पर्ने अडान राखेपछि प्रधानमन्त्री पुष्पकमल दाहालले कांग्रेससँग संवाद गरेका छन् । उनले गृहमन्त्री रवि लामिछानेलाई बोल्न पनि दिने र सहकारी छानबिन समिति पनि बनाउने विषयमा कुरा गरेका छन् । तर यो विषयमा एमाले र रास्वपाको स्पष्ट धारणा आइसकेको छैन । रविलाई बोल्न दिएर छानबिन समिति बनाउने, उक्त छानबिन समितिको म्याद १५ दिन समय राख्ने, त्यतिन्जेल उपप्रधानमन्त्री लामिछाने विभागीय मन्त्रालयको कामबाट बाहिर बस्ने, सदनमा बजेट ल्याउने कांग्रेसले अवरोध नगर्ने, सर्वोच्च अदालतबाट समेत आदेश आइसकेकोले गिरीबन्धु टिस्टेटको विषयलाई अब संसद्मा कांग्रेसले प्रवेश नगराउने लगायतका विकल्पहरूका वरिपरि छलफल भइरहेको एक नेताले बताए ।यस्तै विकल्पहरूका बीचमा सहमति बने प्रतिनिधि सभा र राष्ट्रिय सभाको बिहीबारको बैठकको अवरोध हट्ने सम्भावना छ ।बैठकको अवरोध हट्ने संकेत पाएको भन्दै प्रधानमन्त्री पुष्पकमल दाहालले बिहीबार सभामुख घिमिरे र राष्ट्रिय सभा अध्यक्ष नारायण दाहाललाई बैठक सार्ने अनुरोध गरेका थिए । प्रधानमन्त्रीको अनुरोध अनुसार प्रतिनिधि सभा अपरान्ह ४ बजे र राष्ट्रिय सभाको बैठक ४:३ बजे बस्नेगरी सूचना टाँगेर स्थगित गरिएको छ । 